
ՏԵՂԵԿԱՆՔ – ՀԻՄՆԱՎՈՐՈՒՄ

ՀԱՇՎԵՔՆՆԻՉ ՊԱԼԱՏԻ «ՀԱՇՎԵՔՆՆԻՉ ՊԱԼԱՏԻ 2022 ԹՎԱԿԱՆԻ ՆՈՅԵՄԲԵՐԻ 24-Ի ԹԻՎ 224-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՈՐՈՇՄԱՆ ՆԱԽԱԳԾԻ


· Ընթացիկ իրավիճակը


· Հաշվեքննիչ պալատի 2023 թվականի գործունեության ծրագրի 2-րդ մասով նախատեսված՝ Ոչ վարակիչ հիվանդությունների բժշկական օգնության ապահովման կատարողականի հաշվեքննության վերաբերյալ
Հաշվեքննիչ պալատի 2023 թվականի գործունեության ծրագրի 2-րդ մասի 6-րդ կետում ներառված՝ Ոչ վարակիչ հիվանդությունների բժշկական օգնության ապահովման կատարողականի հաշվեքննություն թեման առաջին անգամ տեղ է գտել Հաշվեքննիչ պալատի 2019 թվականի նոյեմբերի 26-ի թիվ 25/1 որոշմամբ հաստատված՝ Հաշվեքննիչ պալատի 2020 թվականի գործունեության ծրագրում և այն ժամանակ համարվել է հանրության տեսանկյունից հետաքրքրություն ներկայացնող և արդիական:
Հաշվեքննիչ պալատի մասին ՀՀ օրենքի 3-րդ հոդվածի համաձայն՝ Հաշվեքննիչ պալատի գործունեության նպատակը հանրային ֆինանսների և սեփականության ոլորտում պետական և համայնքային բյուջեների միջոցների, ստացված փոխառությունների և վարկերի, պետական և համայնքային սեփականության օգտագործման օրինականության և արդյունավետության վերաբերյալ Ազգային ժողովին և հանրությանը, այդ թվում՝ ժամանակին տեղեկատվություն ներակայացնելն է:
2023 թվականին սույն հաշվեքննության իրականացումը չի բխում օրենքի վերոնշյալ հոդվածի բովանդակությունից, չի համապատասխանում ժամանակին տեղեկատվություն ներկայացնելու պահանջին:
ՀՀ պետական բյուջեի երեք, վեց, ինն ամիսների և տարեկան հաշվեքննությունների իրականացման ընթացքում նշված ծրագիրը ևս ներառվում է հաշվեքննության ընտրանքում, ինչը հնարավորություն է ընձեռում հնարավոր ռիսկերը բացահայտելու և վերհանելու միջոցով գնահատել ծրագրի ընթացքը: Հարկ է նկատել, որ նշված հաշվեքննությունների շրջանակներում արձանագրված հիմնախնդիրներն, ըստ էության, կրում են համակարգային բնույթ: Մասնավորապես՝ բուժծառայությունների գնագոյացման, այդ գործընթացի իրավամեթոդական հիմնավորումների բացակայության, կլինիկական ուղեցույցների հաստատված չլինելու, հաշվառմանը, ինչպես նաև տեղեկատվության հասանելիությանը վերաբերելի խնդիրների պայմաններում էապես սահմանափակվում է հաշվեքննության առարկայի գնահատման հնարավորությունը: Որպես հետևանք բացակայում է հաշվեքննության գործընթացի ծախսային և նպատակային արդյունավետությունը կամ այլ կերպ ասած՝ լրացուցիչ ռեսուրսի ներդրման անհրաժեշտությունը:
[bookmark: _GoBack]Կախված վերոնշյալ համակարգային բնույթ կրող խնդիրների կարգավորումից, հետագայում՝ առողջապահության ոլորտի կատարողականի հաշվեքննությունների շրջանակում, հնարավոր կլինի դիտարկել նաև տվյալ ծրագրի նկատմամբ հաշվեքննություն իրականացնելու նպատակահարմարությունը:

· Հաշվեքննիչ պալատի 2023 թվականի գործունեության ծրագրի 2-րդ մասով նախատեսված՝ Կայուն զարգացման նպատակներին հասնելու պատրաստվածության կատարողականի հաշվեքննության վերաբերյալ
Հաշվեքննիչ պալատի 2022 թվականի նոյեմբերի 24‑ի «Հաշվեքննիչ պալատի 2023 թվականի գործունեության ծրագիրը և Հաշվեքննիչ պալատի 2023 թվականի գործունեության ծրագրի առաջին և երկրորդ մասերով նախատեսված ծրագրային կետերի ընտրության հիմնավորումը հաստատելու մասին» No 224-Լ որոշման Հավելված 2‑ում ներկայացված է Կայուն զարգացման նպատակներին (այսուհետև՝ ԿԶՆ-ներ) հասնելու պատրաստվածության կատարողականի հաշվեքննությունը ծրագրում ներառելու հիմնավորումը։
Հարկ է նկատել, որ ԿԶՆ-ներին հասնելու ճանապարհին ՄԱԿ-ը[footnoteRef:1] և Բարձրագույն աուդիտորական հաստատությունների միջազգային կազմակերպությունը (INTOSAI), կարևորում են հաշվեքննիչ մարմինների դերն ու գտնում, որ ԿԶՆ-ներին հասնելուն միտված ոլորտային քաղաքականությունների իրականացման կատարողականի հաշվեքննությունները կարող են էապես նպաստել ԿԶՆ-ների իրագործմանը, հսկողական և հաշվետվական ազգային համակարգերի ձևավորմանն ու կայացմանը: Ուշադրության է արժանի նաև այն հանգամանքը, որ հաշվեքննությունները կազմակերպվում են բավարար կանոնակարգված և որոշակի մեթոդաբանությամբ՝ թե՛ ԿԶՆ-ներին հասնելու պատրաստվածության, թե՛ ԿԶՆ-ներին հասնելուն միտված ծրագրերի (միջոցառումների) իրագործման թեմաներով։ [1:  UN General Assembly Resolutions: 66/309, 69/228, 69/327.] 

Արդյունքում, հիմք ընդունելով Հաշվեքննիչ պալատի 2023 թվականի գործունեության ծրագրի 2‑րդ մասի 8-րդ կետի պահանջը՝ Հաշվեքննիչ պալատի 2022 թվականի դեկտեմբերի 22-ի «Կայուն զարգացման նպատակներին հասնելու պատրաստվածության կատարողականի հաշվեքննության առաջադրանքը հաստատելու մասին» թիվ 250-Ա որոշման համաձայն, նախաձեռնվել է նշյալ թեմայի հաշվեքննությունը։ Վերջինիս շրջանակում, Հաշվեքննիչ պալատը նպատակադրել էր գնահատել ՀՀ‑ում ԿԶՆ-ների իրականացման պատրաստվածությունը և հաշվեքննության արդյունքների հիման վրա տալ առաջարկություններ, որոնք կարող են նպաստել նպատակների հաջող իրականացման համար պատշաճ հիմքերի ստեղծմանը:
Միաժամանակ, գնահատվել է, որ ԿԶՆ‑ներին հասնելու պատրաստվածության աստիճանի բարձրացմանը և իրագործման ուղղությամբ կատարված աշխատանքներին համընթաց, Հաշվեքննիչ պալատն իր միջնաժամկետ նպատակադրումներում քննարկելու է ԿԶՆ-ներին հասնելու ու իրագործելու թեմայով կատարողականի հաշվեքննություն իրականացնելու նպատակահարմարության հարցը։
Կատարողականի հաշվեքննությանը վերաբերելի մեթոդական ցուցումների պահանջների շրջանակներում պատրաստվել է սույն հաշվեքննության պլանը, ըստ որի նախատեսվել են կոնկրետ աշխատանքներ՝ համապատասխան ուղղություններով։ 
Տվյալ հաշվեքննությունն առանձնահատուկ է, քանի որ հաշվեքննության առարկային վերաբերելի հաշվեքննության չափանիշները հիմնականում չեն սահմանվում երկրների ազգային օրենսդրություններով։ Այդ նպատակով, հաշվեքննողներն ինքնուրույն են սահմանել հաշվեքննության չափանիշները՝ հիմք ընդունելով միջազգային լավագույն փորձն ու մեթոդական ուղեցույցները։ Կատարողականի հաշվեքննությունների անցկացման մեթոդաբանության և ստանդարտների համատեքստում, հաշվեքննողները նախաձեռնել են աշխատանքային քննարկումներ հաշվեքննության ենթակա մարմնի (մարմինների[footnoteRef:2]) ներկայացուցիչների հետ՝ հաշվեքննության հարցերը, չափանիշները քննարկելու և դրանց ողջամիտ փոխհամաձայնեցման միջոցով հաշվեքննության արդյունքները հնարավորինս արժեքավոր դարձնելու նկատառումով։  [2:  Տվյալ հաշվեքննության առանձնահատկություններից մեկն էլ հաշվեքննության շրջանակի ընդգրկուն լինելն է՝ պայմանավորված ԿԶՆ-ների ընդգրկման լայն շրջանակով: Վերջինս պայմանավորում է յուրաքանչյուր ԿԶՆ-ին վերաբերելի ոլորտային քաղաքականություն իրականացնող պետական մարմինների մասնակցայնության ապահովման անհրաժեշտությունը հաշվեքննության գործընթացում:] 

Աշխատանքային հանդիպումների արդյունքները թույլ են տվել եզրակացնել, որ սույն հաշվեքննությունը շարունակելու առնչությամբ առաջանում են որոշակի հարցեր՝ կապված հաշվեքննության առարկայի (ԿԶՆ-ներին հասնելու պատրաստվածության) և հաշվեքննության կատարման ժամանակահատվածի (ներկա ժամանակաշրջանի) հետ։ Մասնավորապես, հաշվեքննության օբյեկտի ներկայացուցիչների հետ ունեցած հաղորդակցության արդյունքները վկայում են, որ ԿԶՆ-ների իրագործման համապարփակ, փոխկապակցված և երկարաժամկետ բնույթի գործընթաց լինելու, ինչպես նաև ներկա փուլում գործընթացի առաջընթացի հանգամանքներով պայմանավորված, ժամկետայնության իմաստով առավել նպատակահարմար է՝ ներկայում պատրաստվածության գնահատման փոխարեն, միջնաժամկետ ժամանակահատվածում իրականացնել ԿԶՆ-ների իրագործման կատարողականի հաշվեքննություն (գործընթացի արդյունավետության գնահատում): Նշված մոտեցումը հաշվեքննության օբյեկտի գործընկերները պայմանավորում և հիմնավորում են նաև այն հանգամանքով, որ ԿԶՆ-ների իրականացման իմաստով ներկայումս Հայաստանի Հանրապետությունը գտնվում է իրականացման ժամկետի միջնամասում և առավել արդյունավետ կլինի ստանալ միջնաժամկետ հատվածի համար ԿԶՆ-ների իրականացման կատարողականի վերաբերյալ գնահատականներ: Կատարողականի վերաբերյալ գնահատականը հնարավորություն կընձեռի բացահայտել հնարավոր թերացումները, բացթողումները և ԿԶՆ-ների իրականացման տեմպերի դանդաղումները, ինչպես նաև ԿԶՆ-ների համար սահմանված թիրախների և ցուցիչների համեմատությամբ միջնաժամկետ հատվածում ՀՀ ունեցած դիրքը՝ շեղումների աստիճանն ի ցույց դնելով։
Փաստորեն, ստեղծված իրավիճակում արձանագրվում է, որ ԿԶՆ-ներին հասնելու պատրաստվածության կատարողականի հաշվեքննության անցկացումն ուշացած է, իսկ ԿԶՆ-ների իրագործման կատարողականի հաշվեքննությունը՝ դեռևս վաղ։
Վերը նշվածի շուրջ Հաշվեքննիչ պալատը խորհրդակցություններ է կազմակերպել նաև կատարողականի հաշվեքննությունների բնագավառում առաջադիմական գնահատվող փորձ ունեցող Շվեդիայի ազգային հաշվեքննիչ գրասենյակի ներկայացուցիչների հետ։ Հատկանշական է, որ շվեդ փորձագետները նույնպես հաստատում են, որ իրավիճակի առանձնահատկությունը հաշվի առնելով, պետք է քննարկման առարկա դարձնել հաշվեքննությունը դադարեցնելու նպատակահարմարությունը, քանի որ նախանշված ծավալով և շրջանակով հաշվեքննության իրականացումն առարկայական ռիսկ է պարունակում հավելյալ արժեք ստեղծելու տեսակետից։
Բացի վերոնշյալը, հարկ է նկատել նաև, որ հաշվեքննության ընթացքում հաշվեքննության ենթակա մարմնի հետ քննարկումների շրջանակում, Հաշվեքննիչ պալատը ստացել է նաև ՀՀ կայուն զարգացման նպատակների խորհրդի առաջարկը՝ Հաշվեքննիչ պալատի ծրագրով ներկայումս նախատեսված «Կայուն զարգացման նպատակներին հասնելու պատրաստվածության» կատարողականի հաշվեքննության փոխարեն, միջնաժամկետ ժամանակահատվածում «Կայուն զարգացման նպատակներին հասնելու» կատարողականի հաշվեքննություն իրականացնելու ուղղությամբ:   
Ելնելով վերոգրյալից, արձանագրվում է, որ հաշվեքննության նպատակային արդյունավետության սկզբունքի պահպանման տեսանկյունից՝ հաշվեքննության հետագա իրականացումը չի հիմնավորվում։

· Այլ փոփոխություններ

Հաշվեքննիչ պալատի 2023 թվականի հունիսի 29-ի «Հաշվեքննիչ պալատի 2018 թվականի մայիսի 10-ի թիվ 2/1 որոշման մեջ փոփոխություն կատարելու մասին» թիվ 86-Լ որոշմամբ կատարվել է Հաշվեքննիչ պալատի կանոնադրության փոփոխություն, մասնավորապես՝ կանոնադրության 28-րդ կետի 1-ին ենթակետում ամրագրված հաշվեքննություն իրականացնող կառուցվածքային ստորաբաժանումների միաձուլում և վերանվանում: Կատարված փոփոխություններն անհրաժեշտություն են առաջացնում փոփոխություններ կատարել նաև Հաշվեքննիչ պալատի 2022 թվականի նոյեմբերի 24-ի թիվ 224-Լ որոշման N 1 հավելվածի (2023 թվականի գործունեության ծրագիր) 2-րդ մասում: Բացառություն են կազմում այն ծրագրային կետերը, որոնց շրջանակներում իրականացվող հաշվեքննությունները գտնվում են ամփոփման փուլում։

· Կարգավորման ենթակա հարցերը

1) Հաշվի առնելով վերոգրյալը նախատեսվում է ուժը կորցրած ճանաչել Հաշվեքննիչ պալատի 2022 թվականի նոյեմբերի 24-ի «Հաշվեքննիչ պալատի 2023 թվականի գործունեության ծրագիրը և Հաշվեքննիչ պալատի 2023 թվականի գործունեության ծրագրի առաջին և երկրորդ մասերով նախատեսված ծրագրային կետերի ընտրության հիմնավորումը հաստատելու մասին» թիվ 224-Լ որոշման N 1 հավելվածի երկրորդ մասի («Ռիսկերի վրա հիմնված մեթոդաբանության հաշվեքննություններ») 6-րդ և 8-րդ կետերը, ինչպես նաև N 2 հավելվածի 5-րդ կետի «Ազգային տնտեսական զարգացում» բաժինը:
2) Նախատեսվում է նաև փոփոխություններ կատարել Հաշվեքննիչ պալատի 2023 թվականի գործունեության ծրագրի 2-րդ մասում նշված՝ հաշվեքննություն իրականացնող կառուցվածքային ստորաբաժանումների անվանումներում՝ հաշվի առնելով Հաշվեքննիչ պալատի 2023 թվականի հունիսի 29-ի թիվ 86-Լ որոշմամբ կատարված կառուցվածքային փոփոխությունները: 

· Նախագծի ընդունման անհրաժեշտությունը – Նախագծով նախատեսվում է կարգավորել և հավասարակշռել Հաշվեքննիչ պալատի 2023 թվականի գործունեության ծրագրի պատշաճ իրագործումը, ինչպես նաև օպտիմալացնել հաշվեքննություններին ուղղված ռեսուրսները՝ չխաթարելով Հաշվեքննիչ պալատի բնականոն գործունեությունը։ Ներկայացված նախագծի ընդունման անհրաժեշտությունը պայմանավորված է նաև Հաշվեքննիչ պալատի 2023 թվականի հունիսի 29-ի «Հաշվեքննիչ պալատի 2018 թվականի մայիսի 10-ի թիվ 2/1 որոշման մեջ փոփոխություն կատարելու մասին» թիվ 86-Լ որոշմամբ կատարված կառուցվածքային փոփոխություններով և հաշվեքննող ստորաբաժանումների անվանումները Հաշվեքննիչ պալատի գործունեության ծրագրում արտացոլելու հանգամանքով:

· Նախագիծը չընդունելու դեպքում իրավական հնարավոր հետևանքները – Նախագիծը չընդունվելու դեպքում առաջանում են ռիսկեր՝ 
· Օրենքի 3-րդ հոդվածի պահանջների պահպանման մասով, որի համաձայն Հաշվեքննիչ պալատի գործունեության նպատակը հանրային ֆինանսների և սեփականության ոլորտում պետական և համայնքային բյուջեների միջոցների, ստացած փոխառությունների և վարկերի, պետական և համայնքային սեփականության օգտագործման օրինականության և արդյունավետության վերաբերյալ Ազգային ժողովին և հանրությանը ժամանակին, մասնագիտական և անկողմնակալ տեղեկատվություն ներկայացնելն է,
· Օրենքի 33-րդ հոդվածի 1-ին մասի պահանջների պահպանման մասով, որի համաձայն Հաշվեքննիչ պալատը հաշվեքննությունն իրականացնում է տնտեսման, նպատակային ու ծախսային արդյունավետության սկզբունքների համաձայն: 

· Առաջարկվող նախագծի հնարավոր այլընտրանքային լուծումները – Այլընտրանքային լուծումներ առկա չեն։

· Տեղեկատվություն իրավական ակտի ընդունման առնչությամբ այլ իրավական ակտերի ընդունման անհրաժեշտության կամ դրանց բացակայության մասին – Նախագիծն ընդունելու դեպքում ուժը կորցրած են ճանաչվելու «Կայուն զարգացման նպատակներին հասնելու պատրաստվածության կատարողականի հաշվեքննության առաջադրանքը հաստատելու մասին» և «Ոչ վարակիչ հիվանդությունների բժշկական օգնության ապահովման կատարողականի հաշվեքննության առաջադրանքը հաստատելու մասին» Հաշվեքննիչ պալատի համապատասխան որոշումները։ 

· Տեղեկատվություն իրավական ակտի ընդունման կապակցությամբ պետական բյուջեի եկամուտներում և ծախսերում սպասվելիք փոփոխությունների մասին – 
Համապատասխան փոփոխություններ չեն նախատեսվում։

· Տեղեկատվություն Հաշվեքննիչ պալատի ռազմավարական փաստաթղթերի հետ կապի մասին – 
Համապատասխան կապ առկա չէ։

